Boheemse Woud

Die Boheemse Woud, (Tsjeggies: Šumava [ˈʃʊmava], Duits: Böhmerwald), is 'n lae bergreeks in Sentraal-Europa wat oor 'n afstand van 120 km 'n natuurlike grens tussen Tsjeggië aan die een en Duitsland en Oostenryk aan die ander kant vorm. Dit is die hoogste geërodeerde bergmassa van die Boheemse Massief met 'n maksimale wydte van 50 km. Die hoogste bergpiek met 1456 m bo seevlak is die Großer Arber in die Duitse deelstaat Beiere.

Die Boheemse Woud is dwarsdeur die jaar 'n gewilde toeristebestemming en ontspanningsgebied. Die grootste deel van die bergreeks, waarna dikwels as die "Groen Dak van Europa" verwys word, maak aan die Tsjeggiese kant van die grens deel uit van die Śumava-natuurpark, terwyl die Duitse gedeelte beskerm word as Nasionale Park Beierse Woud. Unesco het die hele gebied as biosfeerreservaat geklassifiseer.czech-tourist.de: Der Böhmerwald - Šumava. Besoek op 2 Julie 2017

 Skisport 
Die Tsjeggiese bergstadjie Železná Ruda (Böhmisch Eisenstein) het saam met die naburige Špičák tot die grootste en mees besoekte sentrum vir Alpynse en Nordiese skisport in die Boheemse Woud ontwikkel. Danksy oorgrens-samewerking met die Beierse nedersetting Bayerisch Eisenstein en die Großer Arber-skigebied is die streek intussen een van die grootste Sentraal-Europese skisportbestemmings buite die Alpe.czech-tourist.de: Skigebiet Železná Ruda - Böhmerwald (Böhmisch Eisenstein). Besoek op 3 Julie 2017

 Verwysings 

Kategorie:Beiere
Kategorie:Boheme
Kategorie:Opper-Oostenryk
Kategorie:Bergreekse in Duitsland
Kategorie:Bergreekse in Oostenryk
Kategorie:Bergreekse in Tsjeggië